Izvor: N1 (arhiva)

Predsednik Srbije Aleksandar Vučić izjavio je da građani "ne treba da se sekiraju" povodom navoda o mogućim sankcijama Amerike zbog kupovine ruskog naoružanja jer kako je rekao, vlasti Srbije vode odgovornu politiku.

On je u Ženevi, gde učestvuje na sastanku Strateškog dijaloga o Zapadnom Balkanu u ogranizaciji Svetskog ekonomskog foruma, rekao da razume zašto neki u Srbiji šire takve priče "ne bi li uneli dozu nesigurnosti i straha".

"Sve je to pomalo čudno, ali ljudi ne treba da se sekiraju. Kada SAD donose odluku o tim sankcijama, a ne donose ih lako, uvode ih nekoj kompaniji ili pojedincu a ne narodu. Nisu to sankcije koje bi pogodile vas", kazao je Vučić za televiziju Pink.

On je izrazio uverenje da će vlasti Srbije "kao i do sada", uspeti da reše sve eventualne nesuglasice sa američkim partnerima.

Direktor Radne grupe 231 Biroa za međunarodnu bezbednost i kontrolu naoružanja Stejt departmenta Tomas Zarzecki sastaće se u petak u Beogradu sa zvaničnicima srpske vlade "radi konsultacija u vezi sa Zakonom o suprotstavljanju američkim suparnicima kroz sankcije (CAATSA) koji je usvojio američki Kongres".

Kako je rečeno agenciji Beta u američkoj ambasadi, Zarzecki je na toj dužnosti već obišao šezdesetak država a u kratku unapred planiranu posetu Srbiji, dolazi u duhu bilateralne saradnje.

"Američki Kongres je doneo pomenuti akt (CAATSA) kao odgovor na rusku agresiju u Ukrajini, njenu aneksiju Krima, kibernetičke upade i napade, mešanje u izborni proces 2016. godine i druge maligne aktivnosti Rusije a smisao sankcija koje taj zakon predviđa u odeljku 231 jeste da Rusija plati cenu za ovakve aktivnosti", naveli su u ambasadi.

Na meti tih sankcija, kako je rečeno, nisu druge države, niti se one uvode sa namerom da podrivaju vojne sposobnosti američkih partnera već su usmerene protiv Rusije.

Ušao sam na isti ulaz u RTS kao i prošli put, ne postoji podzemni prolaz

Predsednik Srbije Aleksandar Vučić kazao je da je u utorak veče u zgradu RTS ušao na isti ulaz kao i prošli put kada je gostovao na RTS-u pre nekoliko meseci i da ne postoji nikakav podzemni prolaz u zgradu RTS-a.

"Na onaj koji su oni bili išarali, na taj isti ulaz sam ušao, kao i prošli put pre nekoliko meseci", rekao je Vučić u Ženevi za televiziju Pink i dodao da je ušao na isti ulaz u RTS.

Vučić je kazao da je "sve okej" da studenti čekaju predsednika Srbije da mu postave pitanje i upitao šta studiraju funkcioneri Stranke slobode i pravde Borko Stefanović i Marko Bastać, kao i lider Dveri Boško Obradović.

"Šta studira onaj narkoman Branko Miljuš", upitao je Vučić o funkcioneru Stranke slobode i pravde koji je bio ispred zgrade RTS to veče i upitao šta studiraju "batinaši sa Karaburme".

On je upitao opoziciju da li će "izigravati lažne žrtve ili će početi da biju kao što je rekao Siniša Kovačević" i dodao da u Srbiji "niko ne može da bije".

"Jer mi vas tolerišemo i čuvamo kao malo vode na dlanu", poručio je Vučić.

Dodao je da opozicija "zna gde joj je mesto" i ocenio da istraživanja javnog mnjenja mogu da promaše od 0,5 do 0,7 odsto.

"Bravo majstori", rekao je Vučić o skidanju transparenta sa njegovom slikom na auto-putu na Koridoru 10.

Vučić je najavio da će oko 25. decembra početi rušenje Infektivne klinike u Beogradu i najavio izgradnju nove.

"To je najružnija zgrada u Srbiji", rekao je Vučić.

Govoreći o najavi lidera Samoopredeljenja i najverovatnijeg budućeg premijera Kosova Aljbina Kurtija da će uvesti mere reciprociteta Vučić je poručio da "samo neka Kurti tera svoj posao".

U delu Hrvatske javnosti postoji stalna potreba da se Srbija unizi

Vučić je izjavio u Ženevi da u delu hrvatske javnosti postoji stalna potreba da se Srbija unizi i naveo da zbog brojnih obaveza još ne zna da li će ići na izborni kongres Evropske narodne partije (EPP) u Zagrebu, na kojem je najavljen kao jedan od govornika.

"Kod nekih u Hrvatskoj postoji stalna potreba i želja da Srbija bude unižena i što slabija. Ta histerija kod dela njihove javnosti, u koju ne spada ni premijer Plenković, ni predsednica Grabar-Kitarović, ni mnogi drugi normalni ljudi u Hrvatskoj, može da prija jer to znači da dobro radite za svoj narod", rekao je Vučić za televiziju Pink.

On je kazao da će "videti da li će imati dovoljno vremena" za kongres EPP u Zagrebu, da je nekad išao na takve skupove, a nekad ne i dodao da takve aktivnosti planiraju njegovi saradnici. Vučić je kazao da za sada zna da je "večeras i sutra u Ženevi", da u petak poslepodne stiže u Beograd na sastanak sa šefom indijske diplomatije, i da odmah potom ide za Niš, gde u subotu ujutru otvara autoput prema Pirotu i Dimitrovgradu, odakle ide pravo za Ohrid, na sastanak s premijerima Severne Makedonije i Albanije, Zoranom Zaevom i Edijem Ramom.

"Na Ohridu prvo imam sastanak sa Zaevom i Ramom, a potom narednog dana sa svim liderima Zapadnog Balkana", kazao je Vučić.

On je naveo da će večeras u Ženevi biti na večeri sa budućim šefom evropske diplomatije Žozepom Borelom, specijalnim izaslanikom američkog državnog sekretara za Zapadni Balkan Metjuom Palmerom, generalnim sekretarom OEBS-a Tomasom Gremingerom, Plenkovićem, Zaevom i drugima.

"Za sve je tema Evropa i kuda i kako dalje, i šta sa Zapadnim Balkanom. Razgovaraćemo o svim važnim pitanjima, o odnosima s Prištinom, za mene je iznenađenje da oni neće biti ovde zastupljeni", kazao je Vučić.

On je ocenio da su kosovski zvaničnici nedolaskom u Ženevu želeli da pokažu da su im važniji odnosi sa SAD nego sa EU i naveo da veruje da će predsednik Kosova Hašim Tači ići u Berlin da sluša predavanje državnog sekretara SAD Majka Pompea.

"Pompeo drži predavanje u Berlinu, verujem da će Tači ići tamo, da mogu da kažu da im je jedino važno šta će SAD da kažu, i da im nije bitno šta će da kaže Evropa. Tako se šalje poruka", naveo je srpski predsednik.

Vučić će u subotu u Ženevi učestvovati na sastanku Strateškog dijaloga o Zapadnom Balkanu u organizaciji Svetskog ekonomskog foruma. On je najavio i da će u ponedeljak uveče u Parizu videti predsednika Francuske Emanuela Makrona i da se nada da će u utorak imati bilateralan sastanak s njim.

"Nadam se da ćemo moći da razgovaramo o strateškim pitanjima, važno je da mi uradimo sve što možemo, da imamo jasan plan koji možemo da realizujemo a koji ne ide protiv dominantnog stava EU", dodao je Vučić.